Хэплъыхьауэ къыхах
Шэджэм щIыналъэм ЩIыпIэ самоуправленэмкIэ и советым дэлажьэ ЩIалэгъуалэ советым хыхьэну хуейхэр къыщыхах зэпеуэм хэтхэм муниципальнэ районым и администрацэм щепсэлъащ.
Жэрдэм зиIэ щIалэгъуалэм яхуэзащ Шэджэм муниципальнэ районым и администрацэм и Iэтащхьэм и къалэнхэр зыгъэзащIэ ТекIушэ Артур, ЩIыпIэ самоуправленэм и советым и тхьэмадэ Уэдыжь Хьэсанш, абы и къуэдзэ Хьэгъэжей Руслан, егъэджэныгъэмкIэ управленэмрэ щIалэгъуалэм я IуэхухэмкIэ абы и къудамэмрэ я унафэщIхэу Iэрыпщэ Жаннэ, Динаевэ Лиозэ сымэ.
Зэпеуэм хэтащ еджакIуэхэри, студентхэри, IэщIагъэлI ныбжьыщIэхэри. Дэтхэнэми и дежкIэ ар зэхэгъэкIыныгъэт, ЩIалэгъуалэ советым щылэжьэн папщIэ, хуэфащэ зэфIэкI, жыджэрагъ, ерыщагъ къигъэлъэгъуэн, а Iуэхум тезыгъэгушхуэ щхьэусыгъуэр игъэнэIуэн хуейт.
Советым хыхьэну хуейхэм ирата упщIэхэр хуабжьу зэмылIэужьыгъуэт. Апхуэдэт дэзыхьэх Iуэхухэм, IэщIагъэхэм, щIалэгъуалэ организацэм къыщыхалъхьэну я мурадхэм ятеухуахэр. Зэпеуэм хэтахэм тегушхуауэ, ЩIалэгъуалэ советым хыхьэну, абы щылэжьэну зэрыхьэзырыр къагъэлъагъуэу упщIэхэм жэуап иратащ.
КъызэгъэпэщакIуэ комитетым щыщхэр зэIущIэм кърикIуамрэ къыхахахэмрэ арэзы техъуащ.
ЩIыпIэ самоуправленэм и советым дэлэжьэну ЩIалэгъуалэ советым и япэ зэхуэсыгъуэм ныбжьыщIэ жыджэру 15 хагъэхьащ. Абыхэм я къалэнщ социальнэ мыхьэнэ зиIэ Iуэхугъуэхэм хэтыну, щIыналъэм и сэбэп зыхэлъ жэрдэм- хэр къыхалъхьэну, щIалэгъуалэ зэгухьэныгъэхэм зрагъэужьыну, Шэджэм районым щыщ ныбжьыщIэхэм я хуитыныгъэхэмрэ я социальнэ шэсыпIэхэмрэ яхъумэну.
КIарэ Элинэ,
Шэджэм муниципальнэ щIыналъэм и щIыпIэ администрацэм и пресс-IуэхущIапIэм и лэжьакIуэ.
